Virallinen lehti nro C 402 , 22/12/1998 s. 0137



KIRJALLINEN KYSYMYS E-1477/98 esittäjä(t): Lis Jensen (I-EDN) komissiolle (13. toukokuuta 1998) Aihe: Sofian kansainvälisen lentokentän korjaus- ja laajennushanke Euroopan investointipankki rahoittaa Sofian lentokentän korjaus- ja laajennushanketta 60 miljoonalla eculla. Rahoitus on tarkoitettu kiitoradan pidentämistä ja matkustajaterminaalia varten. Sopimus on jo allekirjoitettu, mutta mitään konkreettista projektia ei ole laadittu eikä ympäristövaikutuksia arvioitu. On olemassa ainoastaan brittiläisen yrityksen "Sir Halkrow and Partners" laatima yleissuunnitelma Sofian lentokentän saneerauksesta. Varsinainen projekti kuitenkin puuttuu. Yleissuunnitelmassa on ehdotettu useita eri vaihtoehtoja kiitoradan pidentämiseksi. Rakennustöiden on määrä alkaa ilman, että eri vaihtoehtoja ja itse hanketta olisi kunnolla arvioitu. Varsinaisen toteutettavan projektin ympäristövaikutukset olisi arvioitava aivan samoin kuin yleissuunnitelman ympäristövaikutuksetkin. Yleissuunnitelmasta pidetyssä avoimessa kokouksessa oli vastustettu nykyistä suunnitelmaa ja ehdotettu vaihtoehtoisia sijoituspaikkoja lentokentälle. Mitään näistä ehdotuksista ei otettu huomioon. Lentokenttä sijaitsee liian lähellä Sofian kaupunkia. Melu- ja päästötasot ylittävät sallitut rajat. Paikallinen väestö on vastustanut useaan otteeseen lentokentän lisälaajennuksia ja esittänyt lukuisia niitä koskevia vetoomuksia. Miksi Euroopan investointipankki rahoittaa sellaista hanketta, jota ei ole varsinaisesti eritelty ja suunniteltu ja jonka ympäristövaikutuksia ei ole arvioitu? Vastaako hanke ja sen valmistelu asiaa koskevaa Euroopan yhteisön lainsäädäntöä, jonka mukaan pankin väitetään toimivan Keski- ja Itä-Euroopan maissa? Miten Euroopan investointipankki ottaa huomioon kyseisen väestön tekemät valitukset ja ehdotukset? Mitkä asiakirjat osoittavat, että Euroopan investointipankki on yhteisön normeihin nojautuen ottanut huomioon hankkeen toteuttamiskelpoisuuden ympäristön kannalta? Pyydän ystävällisesti liittämään asianomaiset projektiasiakirjat vastaukseen. Komission jäsenen Hans van den Broekinkomission puolesta antama vastaus (17. kesäkuuta 1998) Euroopan investointipankilta (EIP) saadut tiedot osoittavat, että EIP myönsi 60 miljoonan ecun suuruisen lainan Sofian lentokentän uudenaikaistamiseen, johon kuuluu matkustajaterminaalin rakentaminen ja kiitoradan laajentaminen. EIP osallistui hankkeeseen melko varhaisessa suunnitteluvaiheessa. Bulgarian viranomaiset laativat lentokentän laajan kehittämissuunnitelman ja sen ympäristövaikutukset arvioitiin perusteellisesti. EIP pani tyytyväisenä merkille, että perusteellinen ympäristövaikutusten arviointi, johon kuului julkinen kuuleminen, tehtiin hankkeen suunnittelun varhaisessa vaiheessa. Ympäristövaikutusten arvioinnissa tutkitaan hankkeen ympäristövaikutukset ilmaan, maanpintaan ja pohjaveteen, maaperään, geologisiin olosuhteisiin, kasvistoon ja eläimistöön, maisemaan, päästöihin ja erityisesti lentokoneiden melutasoon. Ympäristövaikutusten arvioinnissa tultiin siihen tulokseen, että kiitoradan pidentäminen 540 metrillä itään laskisi melutason hyväksyttävälle tasolle. Sen vuoksi kiitoradan pidentäminen lisättiin laajan suunnitelman tarkistettuun versioon. Lainan edellytykseksi EIP vaati, että pätevät kansainväliset konsultit parantelevat saatavilla olevan laajan suunnitelman, jotta se täyttäisi Kansainvälisen siviili-ilmailujärjestön (ICAO) asettamat lentokentän kehittämistä koskevat kansainväliset vaatimukset. Niihin kuuluu erityisesti hankkeen soveltuminen asiaankuuluviin kansainvälisiin ympäristöä koskeviin suuntaviivoihin. Erittäin pätevät kansainväliset asiantuntijat tutkivat kaikki ympäristövaikutusten arvioinnin yhteydessä tehdyt havainnot ICAO:n normien perusteella, ja ne otetaan huomioon seuraavien suunnitteluvaiheiden yhteydessä. EIP varmistaa, että nämä suositukset pannaan toimeen ja että ne ovat yhdenmukaisia asiaankuuluvien yhteisön ympäristösäännösten kanssa.